**Likumprojekta “Grozījumi likumā “Par iedzīvotāju ienākuma nodokli”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai mazinātu administratīvo slogu maksātājiem un nodrošinātu iespēju vairākus nodokļu maksājumus veikt vienā maksājumā un tos maksāt vienotajā nodokļu kontā, likumprojekts “Grozījumi likumā “Par iedzīvotāju ienākuma nodokli”” (turpmāk – Likumprojekts) nosaka, ka iedzīvotāju ienākuma nodokli nodokļu maksātājs iemaksā vienotajā nodokļu kontā ne vēlāk kā līdz deklarācijas vai informatīvās deklarācijas iesniegšanas mēneša 23.datumam, kā arī deklarācijas vai informatīvās deklarācijas ir iesniedzamas pirms iedzīvotāju ienākuma nodokļa maksāšanas gala termiņa. Grozījumi likumā “Par iedzīvotāju ienākuma nodokli” stāsies spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar Ministru kabineta 2016.gada 3.maija rīkojuma Nr.275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” apstiprinātā Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai 35.2.pasākums “Maksājumu uzskaitē ieviests uzkrājuma princips, vienotais konts un optimizēti darbības procesi, līdz 2018.gada 30.decembrim tiks īstenoti 20% no plānotajiem projekta pasākumiem”.  Likuma “Grozījumi likumā “Par nodokļiem un nodevām”” normas attiecībā uz vienotā nodokļu konta ieviešanu, kas stāsies spēkā 2021.gada 1.janvārī.  Ministru kabineta 2017.gada 26.septembra sēdes protokola Nr.48 44.§ 3. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2012.gada 5.jūnija noteikumu Nr.387 “Kārtība, kādā Valsts kase nodrošina maksājumu pakalpojumu sniegšanu” 4.punktā noteikts, ka Valsts kase atver kontu šo noteikumu 3.1.apakšpunktā minētajam mērķim (t.i., valsts budžeta ieņēmumu uzskaitei), pamatojoties uz valsts budžeta likumu kārtējam gadam un normatīvajiem aktiem par budžeta ieņēmumu klasifikāciju. Ņemot vērā minēto un izvērtējot situāciju ar nodokļu maksāšanas sistēmu, konstatēts, ka pašlaik nodokļu maksātājs (fiziskās un juridiskās personas) veic nodokļu iemaksu 49 nodokļu kontos (valsts budžeta ieņēmumu kontos Valsts kasē).  Minētie kontu atvēršanas pamatprincipi ir izveidoti tā, lai valsts budžeta ieņēmumu izpildi pēc naudas plūsmas varētu noteikt sadalījumā pa ieņēmumu veidiem (nodokļu maksātājs nenorāda nodokļu maksājumā ieņēmumu veidu, to nosaka pēc konta, kurā iemaksa veikta), taču rezultātā sadrumstalotais valsts budžeta ieņēmumu kontu skaits izraisa problēmas gan nodokļu maksātājiem, gan nodokļus administrējošām institūcijām. Sarežģīts nodokļu nomaksas process rada administratīvo slogu un izmaksas nodokļu maksātājiem. Katram nodoklim normatīvajos aktos ir noteikts savs samaksas termiņš, kurš jāievēro grāmatvedim vai uzņēmuma vadītājam, lai nenokavētu maksājuma veikšanu.  Lai atrisinātu minētās problēmas un samazinātu resursus nodokļu samaksai un administrēšanai, ar 2021.gadu, kā to paredz Saeimā 2017.gada 23.novembrī pieņemtais likums “Grozījumi likumā “Par nodokļiem un nodevām””, Valsts ieņēmumu dienesta (turpmāk – VID) administrētajiem valsts budžeta maksājumiem tiek ieviests vienotais nodokļu konts. Tas nozīmē, ka no 2021.gada nodokļu maksātājiem būs iespēja VID administrētos un minētajā likumā noteiktos valsts budžeta maksājumus samaksāt vienā nodokļu kontā. Pamatojoties uz likuma “Par nodokļiem un nodevām” 1.panta 34.punktu un 23.1 pantu, kuri stāsies spēkā 2021.gada 1.janvārī, ir noteikts, ka vienotais nodokļu konts ir valsts budžeta ieņēmumu konts Valsts kasē un šajā kontā nodokļu maksātājs iemaksā likuma “Par nodokļiem un nodevām” 23.1panta pirmajā daļā noteiktos maksājumus, tai skaitā arī iedzīvotāju ienākuma nodokli.  Savukārt, lai radītu iespēju, ka vienā maksājumā ir iespējams samaksāt vairākus nodokļu maksājumus, tādējādi samazinot maksājumu izmaksas un maksājumu veikšanai nepieciešamos cilvēkresursus, nepieciešams pārskatīt nodokļu maksāšanas termiņus un attiecīgajos normatīvajos aktos noteikt, ka regulāri maksājamie (t.i., reizi mēnesī, reizi ceturksnī un reizi pusgadā maksājamie) VID administrētie nodokļi budžetā ir samaksājami ne vēlāk kā līdz pārskata iesniegšanas mēneša 23.datumam. Tādējādi, vienādojot maksāšanas termiņu regulāri maksājamiem VID administrētiem nodokļiem, tiek radīta iespēja nodokļu maksātājam minētos maksājumus samaksāt vienotajā nodokļu kontā vienā maksājumā līdz vienotajam nodokļu maksāšanas gala termiņam – pārskata iesniegšanas mēneša 23.datumam. Vienotais nodokļu maksāšanas gala termiņš neliedz iespēju nodokļu maksātājam veikt nodokļu maksājumus valsts budžetā vairākos maksājumos, ja tas būs ērtāk no nodokļu maksātāja finanšu plūsmas organizācijas viedokļa, taču mēneša 23.datums ir datums, kad VID administrētiem nodokļiem ir jābūt samaksātiem.  Vienotā nodokļu konta risinājums, kas paredz vienādot nodokļu maksāšanas termiņus, ļaus ietaupīt gan pārskaitījumu veikšanas izdevumus, gan cilvēkresursus pārskaitījuma veikšanai, t.sk. laiku maksājuma sagatavošanai un veikšanai.  Vienlaikus, lai nodrošinātu, ka vienotajā nodokļu kontā saņemto maksājumu ir iespējams attiecināt pret VID administrēto nodokļu maksājumu saistībām, normatīvajos aktos ir jānosaka, ka nodokļu deklarācija ir iesniedzama pirms nodokļa maksāšanas termiņa, tādējādi vispirms tiktu uzskaitīta VID administrēto nodokļu maksājumu saistība un vienotajā nodokļu kontā saņemto maksājumu būs iespējams pret to attiecināt. Savukārt situācijā, kad nodokli maksā pirms nodokļu deklarācijas iesniegšanas, vienotajā nodokļu kontā var veidoties nodokļa pārmaksa un tā var tikt novirzīta citu nodokļu maksājumu saistību segšanai, ne tā nodokļa maksājuma, attiecībā uz kuru normatīvais akts paredz nodokli maksāt pirms nodokļu deklarācijas iesniegšanas, saistību segšanai.  Ņemot vērā iepriekš minēto ir jānosaka, kā nodokļu maksātājs maksā iedzīvotāju ienākuma nodokli vienotajā nodokļu kontā un jāpārskata iedzīvotāju ienākuma nodokļa samaksas termiņi, nosakot, ka gala termiņš ir mēneša 23.datums.  Pašlaik likums “Par iedzīvotāju ienākuma nodokli” nosaka, ka iedzīvotāju ienākuma nodokli iemaksā budžetā šādos termiņos:   1. ienākuma izmaksātājs iedzīvotāju ienākuma nodokli iemaksā budžetā līdz ienākuma izmaksas mēnesim sekojošā mēneša piektajam datumam; 2. algas nodokli iemaksā budžetā reizi mēnesī, kad bankā tiek saņemta nauda iedzīvotāju ienākuma nodokļa izmaksai – attiecīgi, ja nesaņem naudu bankā, tad iemaksā budžetā nākamajā dienā pēc algas izmaksas vai, ja darba samaksu izmaksā bezskaidras naudas norēķinu veidā, algas nodokli iemaksā budžetā tajā pašā dienā, kad pārskaita darba samaksu no darba devēja konta uz darbinieka kontu; 3. iedzīvotāju ienākuma nodokli saimnieciskās darbības veicējs iemaksā budžetā, veicot četrus avansa maksājumus par taksācijas gadu (ne vēlāk kā 15.martā, 15.jūnijā, 15.augustā un 15.novembrī); 4. fiziska persona iedzīvotāju ienākuma nodokli iemaksā budžetā 15 dienu laikā no likumā noteiktās deklarācijas iesniegšanas dienas (iesniegšanas termiņš no taksācijas gadam sekojošā gada 1.marta līdz 1.jūnijam un, ja taksācijas gada ienākumi pārsniedz 55 000 *euro*, no 1.aprīļa līdz 1.jūlijam). Papildus tam, ja iedzīvotāju ienākuma nodoklis ir lielāks par 640 *euro*, tad tā maksāšanu var sadalīt trīs reizēs – līdz 16.jūnijam, 16.jūlijam un 16.augustam.   Attiecībā uz iesniegtajām deklarācijām un informatīvajām deklarācijām likums “Par iedzīvotāju ienākuma nodokli” nosaka, ka termiņi, kad tos iesniedz Valsts ieņēmumu dienestam, ir šādi:   1. ienākuma izmaksas mēnesim sekojošā mēneša 15.datumam; 2. par iedzīvotāju ienākuma nodokļa summām, kas katru mēnesi ieturētas no darbinieka darba ienākuma un iemaksātas budžetā – termiņš, kāds darba devējam atbilstoši likumam “Par valsts sociālo apdrošināšanu” ir noteikts ziņojuma iesniegšanai par valsts sociālās apdrošināšanas obligātajām iemaksām; 3. par taksācijas gadā gūto ienākumu – no taksācijas gadam sekojošā gada 1.marta līdz 1.jūnijam. Ja taksācijas gadā gūtie ienākumi pārsniedz 55 000 *euro*, - tad no 1.aprīļa līdz 1.jūlijam.   Ieviešot tiesību normas saistībā ar vienoto nodokļu kontu, Likumprojekts paredz:   1. noteikt, ka nodokļu maksātājs maksā iedzīvotāju ienākuma nodokli vienotajā nodokļu kontā; 2. ieviest vienotu iedzīvotāju ienākuma nodokļa maksāšanas termiņu – mēneša 23.datums; 3. deklarāciju un informatīvo deklarāciju iesniegšanas (paziņošanas) termiņš Valsts ieņēmumu dienestam ir pirms iedzīvotāju ienākuma nodokļa samaksas gala termiņa iestāšanās; 4. attiecībā uz algas nodokļa iemaksāšanu vienotajā nodokļu kontā, iedzīvotāju ienākuma nodokļa samaksas gala termiņš “līdz ienākuma izmaksas mēneša 23.datumam” paredz, ka darba devējs līdz ienākuma izmaksas mēneša 23.datumam iemaksā vienotajā nodokļu kontā visu izmaksas mēnesī ieturēto iedzīvotāju ienākuma nodokli. Attiecīgi, ja darba devējs izmaksā darbiniekam viņa gūto ienākumu (algu) pēc mēneša 23.datuma, tad aprēķināto iedzīvotāju ienākuma nodokli darba devējam būs jāiemaksā vienotajā nodokļa kontā līdz mēneša 23.datumam. Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī (turpmāk – darba devēja ziņojums) (likuma “Par iedzīvotāju ienākuma nodokli” 29.panta pirmās daļas 4.punktā noteiktais) būs jāiesniedz Valsts ieņēmumu dienestam līdz mēneša 17.datumam, saskaņā ar Valsts sekretāru 2018.gada 22.februāra sanāksmē izsludinātajiem grozījumiem likumā “Par valsts sociālo apdrošināšanu”. Izņēmuma gadījums, kad algas nodokli varēs iemaksāt vienotajā nodokļu kontā līdz ienākuma izmaksas mēnesim sekojošā mēneša 23.datumam attiecas uz situāciju, kad darba devējs, pēc datuma, kad iesniegts VID darba devēja ziņojums, saņem informāciju, ka ir jāizmaksā darbiniekam gūtais ienākums un tā izmaksa ir obligāti veicama līdz izmaksas mēneša pēdējai dienai. Šādas situācijas būtu darba attiecību pārtraukšana, kad viss darbinieka gūtais ienākums ir izmaksājams darba attiecību pārtraukšanas dienā (Darba likuma 128.pants) vai atvaļinājuma samaksa (un klāt arī darba samaksa par līdz atvaļinājumam nostrādāto laiku), ja darbinieks vienojas ar darba devēju par atvaļinājumu ienākuma izmaksas mēnesī (atvaļinājums sākums ir pēc darba devēja ziņojuma iesniegšanas dienas ienākuma izmaksas mēnesī) un darbinieks nav informējis darba devēju, ka minēto samaksu par atvaļinājumu (un klāt arī darba samaksu par līdz atvaļinājumam nostrādāto laiku) vēlētos saņemt nākamajā darba samaksas izmaksas dienā (Darba likuma 69.panta ceturtā daļa). Šāda kārtība ir jāpiemēro arī gadījumā, ja darba algu izmaksā mēneša pēdējā datumā, kurā tiek gūts algota darba ienākums. (5.piemērs).   *1.Piemērs*  *Algas izmaksas datums ir noteikts mēneša 5.datums. Darba devēja veiktās darbības:*  *a) 5.februārī izmaksā darbiniekiem algu par janvāri un ietur iedzīvotāju ienākuma nodokli;*  *b) līdz 17.februārim iesniedz VID aizpildītu darba devēja ziņojumu, norādot tajā informāciju par 5.februārī ieturēto iedzīvotāju ienākuma nodokli;*  *c) līdz 23.februārim ieskaita vienotajā nodokļu kontā 5.februārī ieturēto iedzīvotāju ienākuma nodokli.*  *2.Piemērs*  *Algas izmaksas datums ir noteikts mēneša 24.datums. Darba devēja veiktās darbības:*  *a) līdz 17.februārim aprēķina iedzīvotāju ienākuma nodokli, kuru 24.februārī ieturēs no darbiniekiem izmaksātās algas par janvāri;*  *b) līdz 17.februārim iesniedz VID aizpildītu darba devēja ziņojumu, norādot tajā informāciju par ienākuma izmaksas mēnesī aprēķināto un ieturēto iedzīvotāju ienākuma nodokli (līdz 17.februārim aprēķinātais iedzīvotāju ienākuma nodoklis, kuru darba devējs ieturēs 24.februārī);*  *c) līdz 23.februārim ieskaita vienotajā nodokļu kontā aprēķināto iedzīvotāju ienākuma nodokli.*  *d) 24.februārī izmaksā darbiniekiem algu par janvāri un ietur iedzīvotāju ienākuma nodokli.*  *3.Piemērs*  *Algas izmaksas datums ir noteikts mēneša 10.datums. Darba devējs 10.februārī ir izmaksājis darbiniekiem algu par janvāri un līdz 17.februārim ir iesniedzis VID darba devēja ziņojumu, kurā norādījis 10.februārī ieturēto iedzīvotāju ienākuma nodokli, kā arī līdz 23.februārim ir ieskaitījis vienotajā nodokļu kontā 10.februārī ieturēto iedzīvotāju ienākuma nodokli.*  *Darba devējs 26.februārī pārtrauc darba attiecības ar darbinieku. Darba devēja veiktās darbības:*  *a) 26.februārī darba devējs izmaksā darbiniekam gūto ienākumu (darba alga par februāri un cits ienākums, ja tāds ir, piemēram, samaksa par uzkrāto, bet vēl neizmantoto atvaļinājumu) un ietur iedzīvotāju ienākuma nodokli;*  *b) darba devēja ziņojumā, kuru iesniedz VID līdz 17.martam, norāda 26.februārī ieturēto iedzīvotāju ienākuma nodokli;*  *c) līdz 23.martam ieskaita vienotajā nodokļu kontā 26.februārī ieturēto iedzīvotāju ienākuma nodokli.*  *4.Piemērs*  *Algas izmaksas datums ir noteikts mēneša 25.datums.*  *Darba devējs līdz 17.februārim ir aprēķinājis iedzīvotāju ienākuma nodokli, kuru 25.februārī ieturēs no darbiniekiem izmaksātās darba algas par janvāri, un iesniedzis VID darba devēja ziņojumu, kurā norādījis aprēķināto un februārī ieturēto iedzīvotāju ienākuma nodokli, kā arī līdz 23.februārim iemaksājis vienotajā nodokļu kontā aprēķināto iedzīvotāju ienākuma nodokli un 26.februārī ieturējis iepriekš aprēķināto iedzīvotāju ienākuma nodokli no darbiniekiem izmaksātās darba algas par janvāri.*  *Darba devējs 26.februārī, vienojoties ar darbinieku, piešķir darbiniekam atvaļinājumu, sākot ar 27.februāri, un darbinieks nav sniedzis informāciju, ka vēlētos saņemt atvaļinājuma naudu nākamajā darba samaksas datumā – 25.martā. Darba devēja veiktās darbības:*  *a) 26.februārī darba devējs izmaksā darbiniekam samaksu par atvaļinājumu un darba algu par februāri un ietur iedzīvotāju ienākuma nodokli;*  *b) darba devēja ziņojumā, kuru iesniedz VID līdz 17.martam, norāda 26.februārī ieturēto iedzīvotāju ienākuma nodokli;*  *c) līdz 23.martam ieskaita vienotajā nodokļu kontā 26.februārī ieturēto iedzīvotāju ienākuma nodokli.*  *5.piemērs*  *Algas izmaksas datums ir noteikts mēneša pēdējās darba dienas datums, t.i., 31.janvāris.*  *Darba devēja veiktās darbības:*  *a) 31.janvārī izmaksā darbiniekiem algu par janvāri un ietur iedzīvotāju ienākuma nodokli;*  *b) līdz 17.februārim iesniedz VID aizpildītu darba devēja ziņojumu, norādot tajā informāciju par 31.janvārī ieturēto iedzīvotāju ienākuma nodokli;*  *c) līdz 23.februārim ieskaita vienotajā nodokļu kontā 31.janvārī ieturēto iedzīvotāju ienākuma nodokli.*   1. attiecībā uz fiziskām personām, kuras nodarbina darba devējs – ārvalstu nodokļu maksātājs – vai kuras darbu apmaksā no Latvijas Republikai piešķirtajiem ārvalstu finanšu vai tehniskās palīdzības vai starptautisko finanšu institūciju aizdevuma līdzekļiem, un kuras pašas maksā algas nodokli – tiek mainīts algas nodokļa maksāšanas termiņš budžetā no reizi mēnesī uz vienu reizi ceturksnī par visiem ceturksnī saņemtajiem ienākumiem (līdz ienākuma izmaksas ceturksnim sekojošā mēneša 23.datumam iemaksāt iedzīvotāju ienākuma nodokli (algas nodokli) vienotajā nodokļu kontā), kā arī šīm fiziskajām personām būs jāsniedz paziņojums par fiziskajām personām izmaksātajām summām līdz ienākuma izmaksas ceturksnim sekojošā mēneša 17.datumam; 2. attiecībā uz vienotajā nodokļu kontā ieskaitīto ieņēmumu attiecināšanu uz iedzīvotāju ienākuma nodokli un iedzīvotāju ienākuma nodokļa attiecināšanu uz valsts un pašvaldību budžetu ieņēmumiem, kā arī iedzīvotāju ienākuma nodokļa (patentmaksas, sezonas laukstrādnieku ienākuma nodoklis) attiecināšanu pa nodokļu ieņēmumu veidiem – VID veiks šo attiecināšanu, pamatojoties uz likuma “Par iedzīvotāju ienākuma nodokli” 25.1panta un 26.panta nosacījumiem, kā arī ievērojot likumā “Par nodokļiem un nodevām” noteikto attiecībā uz vienoto nodokļu kontu; 3. precizēt likuma “Par iedzīvotāju ienākuma nodokli” 26.pantā noteikto terminoloģiju, norādot, ka, pēc vienotā nodokļu konta ieviešanas, iedzīvotāju ienākuma nodokļa daļu attiecinās uz valsts budžeta ieņēmumiem nevis ieskaitīs valsts budžetā kā to dara šobrīd. Likumprojekts neparedz mainīt 26.pantā noteiktos nosacījumus kā tiek sadalīts iedzīvotāju ienākuma nodoklis starp valsts budžetu un pašvaldību budžetiem. Valsts kase arī turpmāk ieskaitīs pašvaldību budžetos iedzīvotāju ienākuma nodokļa ieņēmumus atbilstoši Ministru kabineta 2014.gada 16.decembra noteikumos Nr.785 “Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā” noteiktajam.   Būtiskākās izmaiņas Likumprojektā ir saistītas ar algas nodokļa ieskaitīšanu vienotajā nodokļu kontā un darba devēja ziņojumu par ieturētajām iedzīvotāju ienākuma nodokļa summām. Pašreiz likums “Par iedzīvotāju ienākuma nodokli” paredz, ka iedzīvotāju ienākuma nodoklis no algota darba ienākuma ir jāiemaksā budžetā algas izmaksas dienā, ja algu ieskaita bankas kontā, vai nākamajā dienā, ja algu izmaksā skaidrā naudā. Darba devēja ziņojums, kurā norādīta informācija par ieturēto iedzīvotāju ienākuma nodokli, tiek sniegts VID nākamajā mēnesī pēc algas izmaksas darba ņēmējam.  Likumprojektā veiktās izmaiņas saistībā ar vienotā nodokļu konta ieviešanu, paredz, ka darba devēja ziņojums par ieturēto iedzīvotāja ienākuma nodokli no algota darba ienākuma būs jāiesniedz pirms iedzīvotāju ienākuma nodokļa samaksas vienotajā nodokļu kontā galējā termiņa.  Tādejādi darba devējs ieturēto iedzīvotāju ienākuma nodokli no algota darba ienākuma varēs ieskaitīt vienotajā nodokļa kontā nevis tikai algota darba ienākuma izmaksas dienā vai nākamajā dienā, bet arī, atkarībā no noteiktā algota darba ienākuma izmaksas datuma:   * pēc konkrēta laika pēc algota darba ienākuma izmaksas datuma, ja algota darba ienākuma izmaksas datums ir līdz mēneša 21.datumam; * algota darba ienākuma izmaksas dienā vai nākamajā dienā, ja algota darba ienākuma izmaksas datums ir mēneša 22.-23.datums; * pirms algota darba ienākuma izmaksas datuma, ja algota darba ienākuma izmaksas datums ir sākot no mēneša 24.datuma līdz mēneša beigām.   Līdz ar to, situācijā, kad algota darba ienākuma izmaksas datums ir līdz mēneša 21.datumam, pagarinās periods no nodokļa ieturēšanas dienas līdz tā iemaksai vienotajā nodokļu kontā un teorētiski pastāv risks, ka no algas nodokļa ieturēšanas dienas līdz dienai, kad darba devējam būs jāiemaksā vienotajā nodokļu kontā ieturētais nodoklis, konkrētais darba devējs būs šos līdzekļus iztērējis un nespēs norēķināties ar budžetu.  Likumprojekts paredz, ka grozījumi likumā “Par iedzīvotāju ienākuma nodokli” stāsies spēkā 2021.gada 1.janvārī, taču Likumprojekts tiek virzīts apstiprināšanai 2018.gadā, lai savlaicīgi reglamentētu ar vienotā nodokļu konta ieviešanu un izmantošanu saistītus jautājumus. Likumprojektā nav paredzēts noteikt pārejas noteikumus par vienotā nodokļa konta regulējumu, tādējādi visi iedzīvotāju ienākuma nodokļa maksājumi, kas maksājami 2021.gadā un turpmāk ir maksājami vienotajā nodokļu kontā.  Ņemot vērā iepriekš minēto, VID savlaicīgi jāveic sagatavošanās darbi, tai skaitā jānodrošina informācijas sistēmas atbalsts vienotā nodokļu konta ieviešanai (t.i., jānodrošina jaunas paaudzes informācijas sistēmas “Maksājumu administrēšanas informācijas sistēma” (turpmāk – MAIS) izstrāde), jo esošajā VID informācijas sistēmā vienotā nodokļu konta risinājumu nav iespējams ieviest.  Normatīvais regulējums ir pamats MAIS prasību detalizēšanai un tikai pēc normatīvā regulējuma izstrādes iespējams uzsākt MAIS izstrādi, savukārt MAIS ir jābūt izstrādātai un ieviestai līdz 2020.gada 31.decembrim, lai no 2021.gada 1.janvāra nodokļu maksātājam būtu iespējams VID administrētos nodokļu maksājumus maksāt vienotajā nodokļu kontā.  Ņemot vērā ievērojamās izmaiņas, lai nodrošinātu, ka MAIS tiek izstrādāta plānotajos termiņos, t.i., līdz 2020.gada 31.decembrim, MAIS izstrāde ir jāuzsāk ne vēlāk kā 2018.gada 1.jūnijā. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, VID un Valsts kase. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iedzīvotāju ienākuma nodokļa maksātāji (fiziskas un juridiskas personas). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts neparedz noteikt jaunus pienākumus attiecībā uz iedzīvotāju ienākuma nodokļa maksāšanu, bet paredz mainīt izpildes termiņu esošajiem pienākumiem, nosakot, ka iedzīvotāju ienākuma nodokļa samaksas gala termiņš ir līdz konkrētā mēneša (atbilstoši tam, kad ir iesniegts deklarācija vai informatīvā deklarācija) 23.datumam. Vēl arī tiek noteikts, ka deklarācija vai informatīvā deklarācija ir jāiesniedz pirms iedzīvotāju ienākuma nodokļa maksāšanas vienotajā nodokļu kontā. |
| 3. | Administratīvo izmaksu monetārs novērtējums | Administratīvo izmaksu aprēķinu nav iespējams veikt, ņemot vērā, ka maksājumu veikšanas izmaksas ir atšķirīgas (dažādi pakalpojumu sniedzēji), kā arī iedzīvotāju ienākuma nodokļa maksātājs var izvēlēties, kura pakalpojumu sniedzēja piedāvāto izmantot. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018 | | Turpmākie trīs gadi (*euro*) | | | | |
| 2019 | | 2020 | | 2021 |
| saskaņā ar valsts budžetu kārtējam gadam | Izmai-ņas kārtējā gadā, salīdzi-not ar valsts budžetu kārtē-jam gadam | saskaņā ar vidēja termiņa budžeta ietvaru | izmaiņas, salīdzi-not ar vidēja termiņa budžeta ietvaru 2019 gadam | saskaņā ar vidēja termiņa budžeta ietvaru | izmaiņas, salīdzi-not ar vidēja termiņa budžeta ietvaru 2020 gadam | Izmai-ņas, salīdzi-not ar plāno-to 2020 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 1728800000 | 0 | 1635900000 | 0 | 1669900000 | 0 | 0 |
| 1.1. valsts pamatbu-džets, tai skaitā ieņēmumi no maksas pakalpoju-miem un citi pašu ieņēmumi | 345760000 | 0 | 327180000 | 0 | 333980000 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 1383040000 | 0 | 1308720000 | 0 | 1335920000 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbu-džets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 1728800000 | 0 | 1635900000 | 0 | 1669900000 | 0 | 0 |
| 3.1. valsts pamatbu-džets | 345760000 | 0 | 327180000 | 0 | 333980000 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 1383040000 | 0 | 1308720000 | 0 | 1335920000 | 0 | 0 |
| 4. Finanšu līdzekļi papildu izdevumu finansēšanai (kompensē-jošu izdevumu samazināju-mu norāda ar "+" zīmi) | X | 0 | X | 0 | X | 0 | X |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbu-džets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepiecie-šams, detalizētu ieņēmumu un izdevumu aprēķinu var pievienot anotācijas pielikumā) | Nav. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Fiskālā ietekme attiecībā uz iedzīvotāju ienākuma nodokli 2021.gadā tiek vērtēta kā nebūtiska.  Ar likumprojekta izstrādi saistītās izmaksas tiks segtas no VID piešķirtā finansējuma, tajā skaitā prioritārā pasākuma “Nodokļu informācijas pakalpojumu modernizācija (t.sk., ar MAIS izveidošanu un funkcionalitātes nodrošināšanu)” ietvaros. | | | | | | |

|  |  |  |
| --- | --- | --- |
| **IV. Tiesību aktu projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekta 7.pantā (likuma “Par iedzīvotāju ienākuma nodokli” 25.1panta ceturtajā daļā) noteiktie Ministru kabineta noteikumi (Kārtība, kādā VID nodrošina vienotajā nodokļu kontā novirzīto ieņēmumu attiecināšanu un ieskaitīšanu sadales kontos) paredz noteikt VID detalizētu rīcību un pienākumus saistībā ar vienotajā nodokļu kontā novirzīto ieņēmumu attiecināšanu un ieskaitīšanu sadales kontos, kā arī termiņus, kad un cik bieži VID veiks minēto attiecināšanu un ieskaitīšanu sadales kontos. Ministru kabineta noteikumi tiks izstrādāti līdz 2019.gada 1.oktobrim un to spēkā stāšanās termiņš ir 2021.gada 1.janvāris.  Saistībā ar Likumprojektu būs jāveic grozījumi šādos Ministru kabineta noteikumos:   1. Ministru kabineta 2014.gada 16.decembra noteikumi Nr.785 “Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā.” – precizēt, ka iedzīvotāju ienākuma nodokļa maksātājs pārskaita iedzīvotāju ienākuma nodokli vienotajā nodokļu kontā, kā arī precizēt, kā pārskaita attiecināto iedzīvotāju ienākuma nodokļa daļu atbilstoši gadskārtējā valsts budžeta likumā noteiktajam sadalījumam un no patentmaksām attiecinātos pašvaldības budžetam paredzētos līdzekļus uz pašvaldību budžeta ieņēmumu sadales kontu; 2. Ministru kabineta 2010.gada 21.septembra noteikumi Nr.899 “Likuma “Par iedzīvotāju ienākuma nodokli” normu piemērošanas kārtība” – precizēt normas saistībā ar iedzīvotāju ienākuma nodokļa maksāšanu vienotajā nodokļa kontā; 3. Ministru kabineta 2010.gada 7.septembra noteikumi Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” – precizēt darba devēja ziņojumu saistībā ar iedzīvotāju ienākuma nodokļa ieturēšanu un ieskaitīšanu vienotajā nodokļu kontā; 4. Ministru kabineta 2018.gada 16.janvāra noteikumi Nr.28 “Kārtība, kādā piemērojama patentmaksa fiziskās personas saimnieciskajai darbībai noteiktajā profesijā, un patentmaksas apmērs” - precizēt normas saistībā ar iedzīvotāju ienākuma nodokļa maksāšanu vienotajā nodokļa kontā; 5. Ministru kabineta 2008.gada 25.augusta noteikumi Nr.677 “Noteikumi par iedzīvotāju ienākuma nodokļa paziņojumiem” – precizēt normas attiecibā uz paziņojuma iesniegšanu likuma “Par iedzīvotāju ienākuma nodokli” 4.panta pirmās daļas 4. un 5.punktā minētajiem algas nodokļa maksātājiem – fiziskām personām.   Minētie tiesību aktu projekti tiks izstrādāti līdz 2019.gada 1.oktobrim un to spēkā stāšanās termiņš ir 2021.gada 1.janvāris. |
| 2. | Atbildīgā institūcija | Ministru kabineta noteikumu projekts par kārtību, kādā Valsts ieņēmumu dienests nodrošina vienotajā nodokļu kontā novirzīto ieņēmumu attiecināšanu un ieskaitīšanu sadales kontos – Finanšu ministrija (VID)  Ministru kabineta 2014.gada 16.decembra noteikumi Nr.785 “Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā.” – Finanšu ministrija.  Ministru kabineta 2010.gada 21.septembra noteikumi Nr.899 “Likuma “Par iedzīvotāju ienākuma nodokli” normu piemērošanas kārtība” – Finanšu ministrija.  Ministru kabineta 2010.gada 7.septembra noteikumi Nr.827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” – Labklājības ministrija.  Ministru kabineta 2018.gada 16.janvāra noteikumi Nr.28 “Kārtība, kādā piemērojama patentmaksa fiziskās personas saimnieciskajai darbībai noteiktajā profesijā, un patentmaksas apmērs” – Ekonomikas ministrija.  Ministru kabineta 2008.gada 25.augusta noteikumi Nr.677 “Noteikumi par iedzīvotāju ienākuma nodokļa paziņojumiem” – Finanšu ministrija (VID). |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par Likumprojekta izstrādes uzsākšanu Finanšu ministrijas mājas lapā. |
| 2. | Sabiedrības līdzdalība projekta izstrādē | Informācija par vienotā nodokļu konta ieviešanu un tā ieviešanas risinājumiem sniegta Nacionālās trīspusējās sadarbības padomes Budžeta un nodokļu apakšpadomes 2017.gada 18.augusta sēdē, vienlaikus sabiedrības līdzdalība vienotā nodokļu konta regulējuma izstrādē tika nodrošināta Saeimā 2017.gada 23.novembrī pieņemtā likuma “Grozījumi likumā “Par nodokļiem un nodevām”” izstrādes un saskaņošanas laikā (likumprojekts “Grozījumi likumā “Par nodokļiem un nodevām”” tika izsludināts Valsts sekretāru 2017.gada 17.augusta sanāksmē (prot.Nr.32 7.§ VSS-870), minētais likumprojekts tika skaņots ar Latvijas Pašvaldību savienību, Latvijas Brīvo arodbiedrību savienību un Latvijas Darba devēju konfederāciju, kā arī ar Latvijas Tirdzniecības un rūpniecības kameru).  Uzziņa par Likumprojekta izstrādi 2018.gada 2.janvārī tika publicēta Finanšu ministrijas mājas lapas [www.fm.gov.lv](http://www.fm.gov.lv) sadaļas “Sabiedrības līdzdalība” apakšsadaļā “Tiesību aktu projekti”, saite: <http://www.fm.gov.lv/lv/sabiedribas_lidzdaliba/>  tiesibu\_aktu\_projekti/nodoklu\_politika#project436  Likumprojekts izsludināts Valsts sekretāru 2018.gada 1.februāra sanāksmē un tika skaņots ar Latvijas Pašvaldību savienību, Latvijas Darba devēju konfederāciju, Latvijas Brīvo arodbiedrību savienību un Latvijas Tirdzniecības un rūpniecības kameru.  Pēc Likumprojekta izsludināšanas saņemti atzinumi no Latvijas Pašvaldību savienības, Latvijas darba devēju konfederācijas un Latvijas Brīvo arodbiedrību savienības, |
| 3. | Sabiedrības līdzdalības rezultāti | Pēc Likumprojekta uzziņas publicēšanas Finanšu ministrijas mājas lapā, par Likumprojekta izstrādi sabiedrības pārstāvju viedoklis nav saņemts.  Pēc Likumprojekta izsludināšanas Valsts sekretāru 2018.gada 1.februāra sanāksmē, Latvijas Pašvaldību savienība izteica iebildumus par Likumprojektu saistībā ar iedzīvotāju ienākuma nodokļa ieņēmumu samazinājumu 2021.gadā. Izteiktie iebildumi tika ņemti vērā, attiecīgi precizējot Likumprojekta normas, lai novērstu iedzīvotāju ienākuma nodokļa ieņēmumu samazinājumu 2021.gadā.  Latvijas Darba devēju konfederācija un Latvijas Brīvo arodbiedrību savienība atbalsta likumprojektu un saskaņoja to bez iebildumiem un priekšlikumiem.  Latvijas Tirdzniecības un rūpniecības kamera izteica priekšlikumus saistībā ar Likumprojektā un tā anotācijā iekļauto informāciju par darba devēja ziņojumu un tajā norādīto informāciju par ieturēto iedzīvotāju ienākuma nodokli. Priekšlikumi tika ņemti vērā pēc būtības, attiecīgi precizējot anotācijā iekļauto informāciju. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID un Valsts kase. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Funkcijas un uzdevumi netiek grozīti.  Jaunas institūcijas nav nepieciešams izveidot.  Nav plānota esošo institūciju likvidācijas vai reorganizācija.  Likumprojekts tiks realizēts esošo cilvēkresursu ietvaros. |
| 3. | Cita informācija | Nav |

Finanšu ministre D. Reizniece-Ozola

Leite, 67095496

[Liga.Leite@fm.gov.lv](mailto:Liga.Leite@fm.gov.lv)